Jeffreysbaai gerat vir groot makietie | News24
Jeffreysbaai gerat vir groot makietie
Johnny Davids, veldaanbieder van die Kwêla-span, het in Mei vanjaar vir die eerste keer 'n branderplank bestyg tydens hul besoek aan Jeffreysbaai. Foto: MONIQUE BASSON
SIT jou makietiehoed op en dra jou liefde vir Jeffreysbaai trots op jou bors.
Inwoners hou eersdaags die 'makietie van die jaar' en 'n glansryke Oscar-aand. Dít alles om die titel van Dorp van die Jaar vir 2015.
Om bewustheid onder inwoners te skep, word 'n familie pretdag op 4 Julie vanaf 09:00 tot 14:00 by Mentorskraal in Jeffreysbaai gehou. Die pretdag word saam met die JBay Boeremark gehou.
Inwoners kan uitsien na vermaak deur Soos Gras, die Happy Feet Line Dancers en die Laerskool Makukhanye-dansgroep.
'n 2km pret-hondestap, aangebied deur Jock Dogfood ('n filiaal van Afgri) vind om 10:00 plaas. Die inskrywingsfooi is R30 per hond en honde moet ten alle tye aan 'n leiband wees. Pryse sal toegeken word aan die hond wat nie net die mooiste lyk nie, maar sy of haar beste poot voor sit. Die hond wat op 'n haar na sy of haar eienaar lyk, sal ook met 'n lekker prys huiswaarts keer.
Fondse ingesamel is ten bate van die DBV in Humansdorp en JBay Animal Rescue. Vir meer inligting, kontak Jessica by 083 650 6373 of Laurena by 083 660 0189.
Kos- en kunsstalletjies, 'n hondeskou en aktiwiteite vir die kleinspan is verder op die feesspyskaart.
'n Oscar-aand, waar die Dorpenaars van die Jaar aangekondig sal word, vind op 8 Julie by Mentorskraal plaas.
Volgens organiseerder Madelein Zunckel, is die 'n aand vol pret en plesier wat groot reaksie op die dorp gaan ontlok. "Besighede, gastehuise, restaurante, boere, dorpenaars en kinders sal by die aand betrek word. Die wenners van die foto-uitdaging op ons Facebook-blad Jeffreysbaai vir Kwêla Dorp van die Jaar 2015, sal tydens die geleentheid aangekondig word," sê Zunckel.
Inwoners kan hul gunsteling plaaslike besigheid, restaurant, gastehuis en persoonlikheid vir dié gesogte toekennings nomineer. Om 'n nominasie te plaas, SMS die sleutel- woord DORP, die kategorie gevolg deur die sub-kategorie en die naam van die besigheid na 45527. Byvoorbeeld: DORP Besigheid A Kouga Express.
Nominasies sluit om 12:00 op 30 Junie. Elke SMS kos R1.50.
Die top vyf nominasies in elke kategorie sal op 2 Julie in die Kouga Express verskyn. Inwoners het tot 12:00 op 5 Julie om te verseker dat hul gunsteling besigheid, restaurant, gastehuis of persoonlikheid die prys opraap. Om te stem, SMS die sleutelwoord DORP, katego-rie gevolg deur die sub-kategorie en die naam van die besigheid na 45527. Byvoorbeeld: DORP Besigheid A Kouga Express.
Die wenners sal tydens die Oscar-aand op 8 Julie aangekondig word en op 9 Julie in die Kouga Express verskyn.
A. Die vriendelikste personeel en die beste diens
B. Beste baas van die plaas
C. Besigheid met die grootste specials
D. Beste persoonlike assistent in die dorp
A. Lekkerste dis op die spyskaart
B. Restaurant met die lekkerste atmosfeer
C. Vinnigste diens
A. Vriendelikste gasheer/vrou
B. Lekkerste ontbyt
C. Oorspronklikste naam
A. Grootste visserman op die dorp
B. Grapjas van die dorp
C. Mees entoesiastiese surfer op die dorp
D. Tannie met die grootste selfoonrekening
E. Skoolgaande dogter met die borrelendste persoonlikheid
F. Dogtertjie met die langste vlegsel
G. Seun met die meeste spiere
H. Skoolgaande seun wat die grootste gentleman in die dorp is
I. Braaikoning van die dorp
J. Coolste onnie op die dorp
Vir meer inligting of om 'n kunsstalletjie te bespreek, stuur 'n epos aan Madelein Zunckel by mzunckel@victorycs.co.za.
. Jeffreysbaai is die Oos-Kaapse finalis in Kwêla se Dorp van die Jaar-kompetisie vir 2015.
Volgens Therese Benade, inhoudsvervaardiger by Kwêla, word die finaliste asook die wenner suiwer op grond van die publiek se stemme gekies. Die stemlyne sal eers vanaf 15 Julie aktief wees wanneer al nege streke se dorpsfinaliste bekend is. Die dorp met die meeste stemme word as Kwêla se Dorp van die Jaar aangewys. Die dorp wen R1 miljoen se bemarkings-waarde van kykNET. Homebrew Films, die vervaardigers van Kwêla, sal 'n 30-sekonde-advertensie oor die dorp maak, wat gedurende kykNET se advertensietyd uitgesaai sal word